SL Uradni list Evropske unije L 199/33

SKLEP KOMISIJE

z dne 14. julija 2006

o ustanovitvi Svetovalne skupine za presojo mnenj o računovodskih standardih, ki bo svetovala Komisiji glede objektivnosti in nevtralnosti mnenj Evropske svetovalne skupine za računovodsko poročanje (EFRAG)

(2006/505/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Za oblikovanje integriranega kapitalskega trga, ki deluje smotrno, gladko in učinkovito, je potrebna visoka raven preglednosti in primerljivosti računovodskega poročanja za vse javne družbe Skupnosti.

(2) Za boljše delovanje notranjega trga Uredba (ES) št. 1606/2002 Evropskega parlamenta in Sveta (1) določa, da morajo družbe, ki so kotirane na reguliranem trgu, pripraviti svoje konsolidirane računovodske izkaze v skladu z enotno zbirko globalnih računovodskih standardov, ki so znani pod imenom mednarodni standardi računovodskega poročanja (MSRP). Uredba v uvodni izjavi 10 predvideva ustanovitev računovodskega tehničnega odbora, ki pomaga Komisiji in ji zagotavlja strokovno znanje pri ocenjevanju mednarodnih računovodskih standardov.

(3) Organizacije, ki predstavljajo pripravljavce, uporabnike in računovodske poklice, vključene v postopek računovodskega poročanja, so marca 2001 ustanovile Evropsko svetovalno skupino za računovodsko poročanje (EFRAG). EFRAG poda mnenje, ali je standard oziroma pojasnjevanje, ki mora biti potrjeno, v skladu s pravom Skupnosti in zlasti z zahtevami Uredbe (ES) št. 1606/2002 glede razumljivosti, ustreznosti, zanesljivosti in primerljivosti, in načelom resničnosti in poštenosti iz direktiv Sveta 78/660/EGS (2) in Direktive 83/349/EGS (3).

(4) Ker je EFRAG zasebni organ, je pomembno, da se za visoko kakovost, preglednost in verodostojnost postopka potrditve ustanovi primerna institucionalna infrastruktura, ki zagotavlja, da je nasvet o potrditvi objektiven in dobro uravnotežen.

(5) V tem smislu Komisija meni, da je zato treba ustanoviti Skupino za presojo računovodskih standardov, ki jo bodo sestavljali neodvisni strokovnjaki in predstavniki na visoki ravni iz nacionalnega organa za določanje standardov, ki bodo delovali kot organ, ki obravnava nasvet o potrditvi EFRAG in oceni, ali je njegova vsebina dobro uravnotežena in objektivna –

SPREJELA NASLEDNJI SKLEP:

Člen 1

Ustanovi se skupina nevladnih računovodskih strokovnjakov, v nadaljnjem besedilu „skupina“.

Člen 2

Naloga

Naloga skupine je svetovanje Komisiji, preden se odloči o potrditvi o tem, ali so mnenja EFRAG o potrditvi mednarodnih standardov računovodskega poročanja (MSRP) in pojasnila Odbora za pojasnjevanje mednarodnih standardov računovodskega poročanja (OPMSRP), dobro uravnotežena in objektivna.

Člen 3

Članstvo – imenovanje

1. Skupino sestavlja največ sedem članov.

2. Komisija imenuje za člane skupine neodvisne strokovnjake, katerih znanje in izkušnje na področju računovodstva, zlasti računovodskega poročanja, so splošno priznane na ravni Skupnosti. Člani se izberejo na osnovi upravičenih predlogov, ki se predložijo na podlagi razpisa za kandidaturo, objavljenega na spletni strani GD za notranji trg in storitve.

3. Komisija bo pri ocenjevanju vlog upoštevala naslednje kriterije:

— priznano strokovno znanje in visoko raven strokovnih izkušenj, tudi na evropski in/ali mednarodni ravni, na področju računovodstva, zlasti glede računovodskega poročanja,

— neodvisnost,

— potrebo po uravnoteženi sestavi v smislu geografskega izvora, spola (4), dejavnosti in velikosti zadevnih podjetij ali organov.

4. Člani so imenovani kot posamezniki in svetujejo Komisiji neodvisno od kakršnega koli zunanjega vpliva. Člani ne sodelujejo pri delu EFRAG pred imenovanjem in tudi ne v času mandata.

5. Člani vsako leto podajo zavezo o delovanju v javnem interesu ter izjavo o neobstoju ali obstoju kakršnega koli interesa, ki bi lahko negativno vplival na njihovo neodvisnost.

6. Člani skupine so imenovani za mandat 3 let z možnostjo ponovne izvolitve. Poslovnik skupine lahko predvidi vsakoletno delno nadomestitev članov v skupinah po 2 ali 3.

7. V primeru odstopa člana skupine v obdobju mandata ali v primeru, da član ne more učinkovito sodelovati v razpravah skupine ali pa ni v skladu s pogoji iz odstavkov 3 in 4 ali člena 287 Pogodbe, Komisija imenuje novega člana v skladu z odstavkoma 3 in 4 za preostanek njegovega/njenega mandata.

8. Imena članov, ki jih imenuje Komisija, se objavijo na spletni strani GD za notranji trg in storitve. Imena članov se zberejo, obdelajo in objavijo v skladu z določbami Uredbe (ES) št. 45/2001 Evropskega parlamenta in Sveta (5).

Člen 4

Delovanje

1. Skupini predseduje eden njenih članov. Predsednika se izbere z navadno večino za obdobje enega leta.

2. Predstavnik Komisije se udeležuje sestankov skupine in lahko sodeluje v razpravah. Sestankov skupine se lahko udeležujejo tudi drugi uradniki Komisije, ki so zainteresirani za vprašanja, o katerih razpravlja skupina.

3. Po sprejetju mnenja EFRAG o potrditvi MSRP in pojasnil OPMSRP, skupina svetuje, ali je mnenje, ki ga da EFRAG, dobro uravnoteženo in objektivno.

4. Skupina svetuje Komisiji v kratkem časovnem obdobju, ki ne sme presegati 3 tednov od datuma prejema mnenja EFRAG. V izrednih okoliščinah, zlasti v primeru zapletenih vprašanj, se lahko to obdobje podaljša na štiri tedne.

5. Dokončni nasvet skupine se objavi na spletni strani Komisije.

6. Ko skupina opredeli posebno težavno vprašanje, začne predsednik skupine dialog z EFRAG za razrešitev zadeve pred objavo dokončnega nasveta skupine. Komisija lahko sodeluje v razpravah med skupino in EFRAG za dosego uravnotežene rešitve.

7. Predsednik tehnične svetovalne skupine (TEG) EFRAG lahko kot opazovalec sodeluje na sestankih skupine. Predsednik ali predstavnik Komisije lahko prosi tudi druge strokovnjake ali opazovalce s posebnim strokovnim znanjem o temi dnevnega reda, da sodelujejo v razpravah skupine, če je to koristno in/ali potrebno.

8. Informacije, dobljene v okviru sodelovanja pri razpravah skupine, se ne smejo razkriti, če je Komisija mnenja, da se nanašajo na zaupna vprašanja.

9. Skupina sprejme svoj poslovnik na podlagi standardnega poslovnika, ki ga je sprejela Komisija (6).

10. Poleg dokumentov iz tega člena lahko Komisija na internetu v izvirnem jeziku zadevnega dokumenta objavi kakršen koli povzetek, sklepno ugotovitev, delno sklepno ugotovitev ali delovni dokument skupine.

Člen 5

Stroški sestankov

Komisija povrne potne stroške ter, kadar je to primerno, dnevnice članov, drugih strokovnjakov in opazovalcev v okviru dejavnosti skupine v skladu z notranjimi pravili Komisije o nadomestilu za zunanje strokovnjake.

Člani, strokovnjaki in opazovalci za opravljeno delo niso plačani.

Stroški sestankov se povrnejo v mejah odobrenih letnih proračunskih sredstev, ki jih dodelijo odgovorne službe Komisije.

Člen 6

Uporaba

Ta sklep začne veljati na dan objave v Uradnem listu Evropske unije.

Uporablja se do 13. julija 2009. Komisija se o morebitnem podaljšanju odloči pred navedenim datumom.

V Bruslju, 14. julija 2006 Za Komisijo Charlie McCREEVY Član Komisije

(1) UL L 243, 11.9.2002, str. 1.

(2) UL L 222, 14.8.1978, str. 11. Direktiva, kakor je bila nazadnje spremenjena z Direktivo 2006/43/ES Evropskega parlamenta in Sveta (UL L 157, 9.6.2006, str. 87).

(3) UL L 193, 18.7.1983, str. 1. Direktiva, kakor je bila nazadnje spremenjena z Direktivo 2006/43/ES.

(4) Sklep Komisije 2000/407/ES z dne 19. junija 2000 o uravnoteženi zastopanosti obeh spolov v odborih in strokovnih skupinah, ki jih ustanovi Komisija (UL L 154, 27.6.2000, str. 34).

(5) UL L 8, 12.1.2001, str. 1.

(6) SEC(2005) 1004, Priloga III.